**KONTSULTA PUBLIKOA, ALTZAIRUA ARKU ELEKTRIKOKO LABEAN FABRIKATZEAK SORRARAZTEN DUEN ZEPAREN BALORIZAZIOA ETA GERORA AGREGAKIN SIDERURGIKO GISA ERABILTZEA EDOTA ZEPA ZURIAK FABRIKAZIO-PROZESUETAN LEHENGAI GISA ERABILTZEA ERREGULATZEN DUEN DEKRETUA EGIN AURREKOA.**

Eusko Jaurlaritzaren Ingurumen, Lurralde Plangintza eta Etxebizitza Sailak altzairua arku elektrikoko labean fabrikatzeak sorrarazten duen zeparen balorizazioa eta gerora agregakin siderurgiko gisa erabiltzea edota zepa zuriak fabrikazio-prozesuetan lehengai gisa erabiltzea erregulatzen duen dekretuaren proiektua egiteko asmoa dauka.

Administrazio Publikoen Administrazio Prozedura Erkidearen urriaren 1eko 39/2015 Legearen 133. artikuluko 1. zenbakiak ezartzen duenez, kontsulta publikoa egingo da lege edo erregelamendu baten proiektua edo aurreproiektua egin aurretik, eskudun administrazioaren web-atariaren bitartez. Kontsulta horretan, etorkizuneko arauak gehien uki ditzakeen subjektuen eta erakundeen iritzia bilduko da, gai hauei buruz:

a) Ekimenarekin konpondu nahi diren arazoak.

b) Ekimena onartzeko premia eta aukera.

c) Arauaren xedeak.

d) Egon daitezkeen ordezko irtenbide erregulatzaileak eta ez-erregulatzaileak.

Aurrekoa betez, eta proiektua egin aurretik, kontu hauek planteatzen dira:

|  |  |
| --- | --- |
| **EKIMENAREKIN KONPONDU NAHI DIREN ARAZOAK** | Historian, altzairu-fabriketako zepek hondakin asko sortu dituzte Euskal Autonomia Erkidegoan, altzairu-fabrika asko baitago, Estatuarekin nahiz Europarekin alderatuz gero. Hala, 2016an EAEn sortu diren hondakinen artean, bigarren tokian daude altzairu-fabriketako zepak; inbentariatuta dauden hondakinen % 16 sorrarazten dute. Guztira, 517.099 tona zepa sortu ziren 2016an. 2003an, altzairua arku elektrikoko labean fabrikatzeak sorrarazten duen zeparen balorizazioa eta gerora agregakin siderurgiko gisa erabiltzea Euskal Autonomia Erkidegoan erregulatzen zuen Dekretua onartu zen; hala ere, hondakin horiek zabortegian biltzea da ohiko kudeaketa modua, eta ingurumen-inpaktuak dakartza horrek. Zepa horiek lehengai jakin batzuen antzeko ezaugarriak dauzkate batzuetan, eta, beraz, horien balorizazioa sustatu behar da. |
| **EKIMENA ONARTZEKO PREMIA ETA AUKERA** | Gaurko garapen teknologikoak eta zepei balioa emateko eragiketen esparruan ingurumen-arriskuak ebaluatzeko egin diren prozesuetan atera diren emaitza positiboek egiaztatu egin dute ona dela arku elektrikoko zepak eraikuntzaren eta zementuaren sektorean erabiltzea, eta, horrela, zabortegira botatzeak dakartzan ingurumen-inpaktuak murrizten direla. Gauzak horrela, zepei balioa ematea ahalbidetzen duen ezagutza teknikoaren egungo egoera jasoko duen erregulazio berria behar da. |
| **ARAUAREN XEDEAK** | Honako hauek dira arauaren xedeak:   1. Altzairu-fabrikazioaren sektorean bide ematea ekonomia zirkularrari, balorizatutako zepak edo agregakin siderurgikoak ekoizpen-ziklora sartzea sustatuz. 2. Berotegi-efektuko gasen igorpenak murrizten laguntzea, urtean gutxi gorabehera 550.000 tona agregakin siderurgiko sartuz eraikuntza-erabilerara, agregakin naturalen ordez. 3. Materialen gaineko kontrol-prozesuetan eskatzen den lixibiazioaren metodologia homogeneizatzea. Altzairua arku elektrikoko labean fabrikatzeak sorrarazten duen zeparen balorizazioa eta gerora agregakin gisa erabiltzea erregulatzen duen otsailaren 18ko 34/2003 Dekretuan eta hondakinak hondakindegietan biltegiratuta eta betelanak eginda ezabatzea erregulatzen duen otsailaren 24ko 49/2009 Dekretuan dago azalduta lixibiazioaren metodologia. 4. Balorizatutako zepen edo agregakin siderurgikoen erabilerak zabaltzea (otsailaren 18ko 34/2003 Dekretuan erregulatzen dira erabilera horiek). 5. Balorizatutako zepak edo agregakin siderurgikoak erabiltzeak gizakien osasunerako eta ekosistemetarako arrisku onartezinik ez dakarrela bermatzea. |
| **EGON DAITEZKEEN ORDEZKO IRTENBIDE ERREGULATZAILEAK ETA EZ-ERREGULATZAILEAK** | Ekonomia zirkularrak goitik behera optimizatzen ditu ekoizpen-prozesuak, lehengai natural gutxiago kontsumitzen ditu (EAEko industria-sektorean, 23 megatona lehengai kontsumitzen dira urtean), hondakin gutxiago sorrarazten ditu (industriak sortzen ditu guztizko hondakinen % 57, eta horien % 47k zabortegian amaitzen dute), eta hondakin horiek ia osorik itzularazten ditu sistemara, berrerabiltzeko eta birziklatzeko jarduera aurreratu eta berritzaileen bidez. Azkenik, klima-aldaketa eragiten duten gas kutsatzaile eta berotegi-efektuko gas gutxiago igortzen ditu.  Zepa horiek –balorizatu beharrean– zabortegian biltegiratuz kudeatzeak ez du bat egiten Europar Batasuneko industria-politika integratuarekin, ekonomia zirkularraren alde egiten baitu horrek, Europako industria-sektorea espezializatzeko eta bereizteko funtsezko alderdi modura. |